สปช.กล้าท้าทาย ตายพร้อมรธน.
บวรศักดิ์ถอย1ก้าว ประวิตรไม่ขัดข้อง การจะทำประชามติ,กมธ.ยกร่างรัฐธรรมนูญออกโรงโต้ สปช. แจงยิบปมข้อห่วงใยร่างรัฐธรรมนูญ เสียงแข็งไม่แก้ไขระบบเลือกตั้งแบบสัดส่วนผสม ฟุ้งเป็นระบบดีที่สุดในโลก ยันไม่ทำให้รัฐบาลอ่อนแอ แบะท่าตัดทิ้งคณะกรรมการกลั่นกรองเฟ้นผู้สมัคร ส.ว. เตรียมปิดช่องว่างมาตรา 173 ให้คนนอกเป็นนายกฯได้ยากขึ้น โต้แหลกรัฐธรรมนูญใหม่ไม่กวักมือเรียกทหารปฏิวัติ บวรศักดิ์ ฟันธงโอกาสเกิดนายกฯคนนอกลำบาก อลงกรณ์ กร้าวบอก สปช.พร้อมคว่ำร่าง หากไม่มีความเป็นประชาธิปไตย เปิดทางสืบทอดอำนาจ บิ๊กป้อม แย้มสเปก รธน.ใหม่ ควรวางกลไกป้องกันรัฐประหาร ไม่ขัดข้องให้ทำประชามติ จตุพร ร่วมเขย่า ตั้งฉายา รธน.ฉบับ ลับลวงโลก,การประชุมสภาปฏิรูปแห่งชาติ (สปช.) เพื่อพิจารณาอภิปรายให้ความเห็นร่างรัฐธรรมนูญ เข้าสู่วันที่สาม ในหมวดผู้นำการเมืองที่ดี และระบบผู้แทนที่ดี โดยคณะกรรมาธิการยกร่างรัฐธรรมนูญได้ออกมาชี้แจงข้อห่วงใยของสมาชิก สปช.โดยยืนยันจะไม่แก้ไขหลักการเรื่องการเลือกตั้งระบบสัดส่วนผสม เนื่องจากได้พิจารณาอย่างรอบคอบแล้ว แต่พร้อมจะแก้ไขรัฐธรรมนูญบางมาตรา เกี่ยวกับคะแนนเสียงเลือกนายกฯ คนนอก,เมื่อเวลา 09.00 น.วันที่ 22 เม.ย.ที่รัฐสภา นายอลงกรณ์ พลบุตร เลขานุการวิป สปช. แถลงถึงการประชุมสภาปฏิรูปแห่งชาติ (สปช.) เพื่อพิจารณาร่างรัฐธรรมนูญ เมื่อวันที่ 21 เม.ย.ที่ผ่านมาว่า ในการอภิปรายร่างรัฐธรรมนูญ ภาค 2 ผู้นำการเมืองที่ดีและระบบผู้แทนที่ดี เมื่อวันที่ 21 เม.ย. พบว่ามี 4 จุดเสี่ยงคือ 1.การออกแบบระบบเลือกตั้งอาจทำให้รัฐบาลอ่อนแอ 2.ที่มาของนายกฯ ครม. ส.ส.และ ส.ว.โดยเฉพาะประเด็นที่มานายกฯ คนนอกอาจทำให้เกิดปมปัญหาทางการเมือง 3.โครงสร้างรัฐธรรมนูญวางน้ำหนักให้ข้าราชการมากเกินไป ทำให้รัฐบาลไม่สามารถขับเคลื่อนนโยบายเพื่อบริหารราชการแผ่นดินได้ 4.แนวนโยบายพื้นฐานแห่งรัฐต้องเกิดผลปฏิบัติอย่างชัดเจน โดยเฉพาะการปฏิรูปประเทศ สปช.หวังว่าคณะกรรมาธิการยกร่างรัฐธรรมนูญจะนำไปทบทวนและพิจารณาทุกอย่างด้วยเหตุ เพราะข้อเสนอต่างๆที่สปช.เสนอไป มีผลต่อการโหวตรับร่างรัฐธรรมนูญด้วย ทั้งนี้ไม่มีใครให้หลักประกันได้ว่า สปช.จะรับหรือไม่รับร่าง แต่ ไม่มีการฮั้ว ใครจะบอกว่าเป็นแฝดอินจัน ถ้าโหวตไม่รับแล้ว สปช.ต้องตายตกตามกัน ยืนยันว่าสปช.ทุกคน มีความกล้าพอที่จะโหวตไม่รับรัฐธรรมนูญ ถ้าเห็นว่ารัฐธรรมนูญไม่มีความเป็นประชาธิปไตย หรือสืบทอดอำนาจ ไม่ส่งผลประโยชน์ต่ออนาคตประเทศ สปช.พร้อมที่จะถูกยุบตายตกไปตามกัน,ขณะที่นายสมบัติ ธำรงธัญวงศ์ สปช.ในฐานะประธานคณะกรรมาธิการปฏิรูปการเมือง แถลงจุดยืนของ กมธ.ปฏิรูปการเมืองในการอภิปรายร่างรัฐธรรมนูญ ภาค 2 เรื่องผู้นำการเมืองที่ดีและระบบผู้แทนที่ดีว่า มีจำนวนมาตราและเนื้อหารายละเอียดยาวเกินไป ทำให้ยากต่อการแก้ไข ควรนำรายละเอียดไปเขียนในกฎหมายประกอบรัฐธรรมนูญ อีกทั้งมีการใช้คำศัพท์หลากหลาย เพื่อสื่อความหมายเดียวกัน ทำให้เกิดความสับสนเช่นคำว่า ประชาชน ราษฎร หรือ พลเมือง เมื่อถามว่าหาก กมธ.ยกร่างรัฐธรรมนูญยืนยันไม่แก้ไขร่าง กมธ.ปฏิรูปการเมืองจะคว่ำร่างหรือไม่ นายสมบัติตอบว่า ต้องฟังให้จบก่อน ตอนนี้เร็วเกินไปที่จะตัดสินใจ การอภิปรายครั้งนี้ไม่ได้เป็นลายลักษณ์อักษร ต้องยื่นญัตติเพื่อให้แก้ไขต่อไป สปช.มีหน้าที่ให้ความคิดเห็นและเสนอแนะ แต่จะแก้ไขหรือไม่ อยู่ที่ กมธ.ยกร่างฯ เท่าที่ฟัง กมธ.ยกร่างฯชี้แจงยังยืนยันในหลักการเดิม แต่ยังต้องรอฟังความเห็นจากฝ่ายอื่นทั้ง สนช. ครม. โดยเฉพาะคณะรักษาความสงบแห่งชาติ (คสช.) ที่ขณะนี้ได้ตั้งคณะทำงานมาติดตามการร่างรัฐธรรมนูญ,นายบวรศักดิ์ อุวรรณโณ ประธาน กมธ.ยกร่างฯ ให้สัมภาษณ์ถึงภาพรวมการอภิปรายร่างรัฐธรรมนูญว่า ตลอดเวลา 2 วัน เป็นการอภิปรายอย่างสร้างสรรค์ กมธ.ยกร่างฯ ยินดีรับฟัง พร้อมนำความคิดเห็น ข้อเสนอแนะจากสมาชิก สปช.มาประกอบการพิจารณา ปรับแก้ไขให้เหมาะสม ส่วนที่ สปช.ส่วนใหญ่แสดงความไม่เห็นด้วยกับที่มาของ ส.ส.และ ส.ว.นั้น เป็นเรื่องธรรมดา จะให้ทุกคนเห็นตรงเหมือนกันหมดคงยาก การที่สมาชิก สปช.แสดงความคิดเห็นแตกต่างไปจาก กมธ.ยกร่างรัฐธรรมนูญไม่ใช่เรื่องแปลกอะไรเลย,ที่รัฐสภา นายวีระ สมความคิด เลขาธิการเครือข่ายประชาชนต้านคอร์รัปชัน พร้อมคณะ เข้ายื่นจดหมายเปิดผนึกต่อนายบวรศักดิ์ อุวรรณโณ ประธานคณะกรรมาธิการยกร่างรัฐธรรมนูญ เพื่อเสนอแนวทางปฏิรูปแก้ปัญหาการทุจริตคอร์รัปชัน โดยให้ปฏิรูปกฎหมายคดีทุจริตไม่มีอายุความ การจัดตั้งศาลพิเศษเพื่อตัดสินคดีทุจริตเป็นการเฉพาะ และหากศาลมีคำพิพากษาถึงที่สุดว่านักการเมืองคนใดมีพฤติกรรมทุจริตให้ตัดสิทธิไม่ให้ลงเลือกตั้งตลอดชีวิต และยึดทรัพย์ทั้งหมด ตลอดจนถ้านักการเมือง เจ้าหน้ารัฐทุจริตจนเกิดความเสียหายต่อรัฐมูลค่าไม่เกิน 1 ล้านบาท ให้ถูกจำคุกไม่เกิน 20 ปี ถ้าเสียหายเกิน 1 ล้านบาท ถูกจำคุกตลอดชีวิต และถ้าเกิน 5 ล้านบาท ต้องถูกลงโทษประหารชีวิต โดยไม่มีสิทธิได้รับการลดโทษหรืออภัยโทษ และให้ฟ้องร้องค่าเสียหายทางแพ่งตกเป็นของแผ่นดินจำนวน 2 เท่าของมูลค่าความเสียหาย รวมถึงเสนอแก้กฎหมายให้นักการเมืองทุกระดับ ไม่สามารถลงสมัครรับเลือกตั้งติดต่อกันได้เกิน 2 วาระ,ต่อมาเวลา 09.15 น. มีการประชุมสภาปฏิรูป แห่งชาติ (สปช.) มีนายเทียนฉาย กีระนันทน์ ประธานสปช. ทำหน้าที่ประธานการประชุม เพื่อพิจารณาร่างรัฐธรรมนูญที่คณะกรรมาธิการยกร่างรัฐธรรมนูญพิจารณาเสร็จแล้วเป็นวันที่สาม โดยยังเป็นการอภิปรายเนื้อหาสาระร่างรัฐธรรมนูญในภาค 2 ผู้นำ การเมืองที่ดีและระบบผู้แทนที่ดี หมวด 2 แนวนโยบายพื้นฐานแห่งรัฐ ซึ่งสมาชิก สปช. ส่วนใหญ่อภิปรายสนับสนุนการร่างรัฐธรรมนูญหมวดนี้ แต่มีการตั้งข้อสังเกต เกี่ยวกับการแก้ปัญหาความเลื่อมล้ำทางสังคม และเศรษฐกิจ รวมถึงการแยกข้อเสนอของคณะ กมธ.ปฏิรูปทั้ง 18 คณะ ไปไว้ในภาค 4 หมวด การปฏิรูปแทนที่จะนำมาไว้ในภาค 2 หมวดแนวนโยบายพื้นฐานแห่งรัฐ เพราะการนำไปไว้ในหมวดปฏิรูปทำให้ไม่มีหลักประกันว่ารัฐบาลจะทำจริง,ขณะที่นายบวรศักดิ์ อุวรรณโณ ประธาน กมธ. ยกร่างฯ ขอใช้สิทธิชี้แจงว่า ความสัมพันธ์ของบท บัญญัติ 3 ส่วน คือ 1.ว่าด้วยสิทธิเสรีภาพ 2.ว่าด้วย แนวนโยบายพื้นฐานแห่งรัฐ 3.ว่าด้วยการปฏิรูป กมธ.ยกร่างฯ ได้เขียนบัญญัติไว้ในมาตรา 32 ว่า ถ้ารัฐไม่ทำสามารถฟ้องร้องได้ โดยหมวดแนวนโยบายพื้นฐานแห่งรัฐ กำหนดไว้ชัดเจนว่า รัฐบาลทุกรัฐบาลต้องทำเป็นแนวทางในการออกกฎหมาย และกำหนดนโยบาย รัฐบาลต้องแถลงว่า จะทำอะไร บ้าง บทบัญญัติในหมวดนี้จะอยู่คู่รัฐธรรมนูญตลอดไปจนกว่ารัฐธรรมนูญจะถูกเลิกหรือแก้ แนวนโยบายพื้นฐานแห่งรัฐจึงเปิดโอกาสให้รัฐเลือกว่าจะทำอย่างไร เมื่อใด ส่วนการที่ กมธ.ยกร่างฯนำข้อเสนอของ กมธ.ปฏิรูป 18 ด้าน ไปเขียนไว้ในหมวดการปฏิรูป เพราะรัฐมีหน้าที่ต้องทำ ก่อให้เกิดความรับ ผิดชอบแก่รัฐสภา ครม. หน่วยงานรัฐทุกหน่วยงานที่ต้องจัดให้มีการปฏิรูปและการสร้างความปรองดองตามหลักการและระยะเวลาที่กำหนดตามรัฐธรรมนูญ,ผู้สื่อข่าวรายงานว่า ระหว่างที่สมาชิก สปช.หลายคนได้สลับกันขึ้นมาอภิปรายแสดงความเห็นร่างรัฐธรรมนูญ ในหมวดแนวนโยบายพื้นฐานแห่ง รัฐกันอย่างกว้างขวาง เป็นเวลาร่วมชั่วโมง แต่ปรากฏว่า ไม่มีคณะกรรมาธิการยกร่างรัฐธรรมนูญอยู่ในห้องประชุม เพื่อรับฟังความคิดเห็นของ สปช.แม้แต่คนเดียว ทำให้นายประเสริฐ ชิตพงศ์ สปช. นครศรีธรรมราช ต้องลุกขึ้นท้วงติงว่า เสียดายการอภิปรายของ สปช. ที่คณะ กมธ.ยกร่างฯไม่มีใครฟังเลย เพราะสิ่งที่พูดเป็นเรื่องสำคัญที่ กมธ.ยกร่างฯต้องฟัง โดย น.ส.ทัศนา บุญทอง รองประธาน สปช. คนที่ 2 ซึ่งทำหน้าที่ประธานการประชุมได้ชี้แจงว่า กมธ.ยกร่างฯกำลังประชุมอยู่ห้องข้างๆ เพื่อวางกรอบการชี้แจงร่างรัฐธรรมนูญ แม้จะไม่ได้รับฟังแต่ได้จดบันทึกไว้แล้ว อย่างไรก็ตาม นายประเสริฐยังยืนยันให้ กมธ.ยกร่างฯเข้ามานั่งฟังความเห็นของ สปช. ถ้าไม่ฟัง ถือว่าไร้ประโยชน์ จนในที่สุด กมธ.ยกร่างฯจึงเริ่มทยอยเข้ากลับห้องประชุม สปช.อีกครั้ง รวมถึงนายบวรศักดิ์ อุวรรณโณ ประธาน กมธ.ยกร่างฯ ก็เข้ามานั่งฟังการอภิปรายของสมาชิก สปช.ด้วย,จนกระทั่งในช่วงเย็นนายบวรศักดิ์ อุวรรณโณ ประธาน กมธ.ยกร่างรัฐธรรมนูญ ลุกขึ้นชี้แจงเรื่อง ที่มานายกรัฐมนตรีว่า กมธ.ยกร่างฯ ได้ร่างรัฐธรรมนูญโดยยึดหลักประชาธิปไตย คำนึงถึงสถานะความเป็นจริงของสังคมไทย เชื่อว่า ส.ส.ในสภาฯ 450 คน คงไม่มีใครเลือกคนนอกมาเป็นนายกฯ แทนที่จะถาม กมธ.ยกร่างฯ ควรให้ไปถามหัวหน้าพรรคการเมือง และ ส.ส. 450 คนดีกว่า ว่าจะเอาคนนอกมาเป็นนายกฯหรือไม่ ยังเชื่อว่า นายกฯต้องเป็น ส.ส. เพราะ ส.ส. 450 คน ต้องเอาคนหัวหน้าพรรคตัวเองมาเป็น นายกฯ ส่วนข้อท้วงติงของนายสมบัติ ธำรงธัญวงศ์ ประธาน กมธ.ปฏิรูปการเมือง ที่บอกว่า มาตรา 173 ที่เป็นช่องว่างให้คนนอกเป็นนายกฯได้ โดยใช้เสียงข้างมาก ไม่ต้องใช้เสียงถึง 2 ใน 3 นั้น เป็นเรื่องที่น่าฟัง ตนจะไปปรับแก้ โดยเขียนว่า กรณีการเลือกนายกฯ ที่ไม่ใช่ ส.ส. ต้องใช้เสียง 2 ใน 3 จะใช้เสียงข้างมากไม่ได้ ที่ผ่านมาเรามีแผลจากปี 35 จึงเขียนว่า นายกฯ ต้องมาจาก ส.ส.เท่านั้น แต่เมื่อมีเหตุการณ์วิกฤติ ในปี 49 และ 57 ดังนั้น กมธ.ยกร่างฯ จึงต้องเขียนไว้เป็นข้อยกเว้น กรณีนายกฯคนนอกคงไม่เกิดขึ้นบ่อยๆ แต่หากไม่เขียนไว้ จะเป็นจุดเสี่ยงที่อาจไปรบกวนเบื้องพระยุคลบาท หรือมีการเลิกรัฐธรรมนูญอีกครั้ง,จากนั้นนายวันชัย สอนศิริ สปช. อภิปรายซักถามว่า การกำหนดให้มีนายกฯคนนอก ทำให้สงสัยว่าจะเป็นช่องทางพิเศษหรืออำนาจพิเศษของทหาร เพื่อมาเป็นรัฐบาลในสถานการณ์แบบปัจจุบันได้ ซึ่งนายบวรศักดิ์ได้ชี้แจงว่า ไม่อยากตอบ แต่ขอพูดสั้นๆว่า คนที่จะตัดสินใจเรื่องนี้คือหัวหน้าพรรคการเมืองและ ส.ส. ทั้ง 450 คน การกำหนดให้ใช้เสียง 2 ใน 3 นั้น ไม่ง่าย ไม่เชื่อว่าจะเกิดขึ้น และพรรคการเมืองใหญ่ 2 พรรค ยังคงเป็นแกนนำ จัดตั้งรัฐบาลเหมือนเดิม อย่าไปฝังใจกับเหตุการณ์เดือน พ.ค.ปี 2535 ขอให้นึกถึงเหตุการณ์ช่วงเดือน พ.ค.ปี 57 ด้วย สิ่งที่เขียนในรัฐธรรมนูญนำหลักสากล ทางประชาธิปไตยมาใช้ว่า นายกฯต้องมาจาก ส.ส.เป็นหลัก แต่เมื่อพิจารณาจากประสบการณ์อันขมขื่นของประเทศไทยที่มีการฉีกรัฐธรรมนูญ จึงต้องนำ หลักข้อยกเว้นมาผสมกัน หากไม่เชื่อขอให้ไปถามทูตประเทศต่างๆ ไว้ ที่ระบุว่าไม่ผิดมาตรฐานสากล,ส่วนการอภิปรายในช่วงค่ำ สปช.ส่วนใหญ่ได้อภิปรายคัดค้านที่มานายกรัฐมนตรี ส.ส.และ ส.ว. โดยขอให้ กมธ.ยกร่างฯ ไปพิจารณาปรับแก้ กระทั่งเวลา 21.30 น. พล.อ.ยอดยุทธ บุญญาธิการ กมธ.ยกร่างฯ กล่าวอภิปรายว่า กมธ.ยกร่างฯ ได้พูดคุยกัน และเห็นตรงกับที่สมาชิก สปช.เสนอ ทั้งเรื่องที่มาของนายกฯ ส.ส. และ ส.ว.ที่ต้องออกแบบให้เหมาะสมกับบริบทสังคมไทย นำอดีตและข้อเสนอที่หลายคนแนะนำมาประกอบการพิจารณา กมธ.ยกร่างฯ พยายามออกแบบให้ดีที่สุด ยึดประโยชน์ประเทศเป็นหลัก โดยพร้อมนำแนวทางของหลายคนที่มีความคิดที่ดีไปพิจารณา วิเคราะห์กลั่นกรองเพื่อปรับปรุงแก้ไขรัฐธรรมนูญต่อไป จากนั้น นายเทียนฉาย กีระนันทน์ ประธาน สปช. ได้สั่งพักการประชุมในเวลา 21.40 น.ให้ไปประชุมต่อในวันที่ 23 เม.ย. เวลา 14.00 น. ใช้เวลาการอภิปรายในวันที่สามเป็นเวลา 12 ชั่วโมง,วันเดียวกัน เมื่อเวลา 15.00 น. พล.อ.เลิศรัตน์ รัตนวานิช โฆษกคณะกรรมาธิการยกร่างรัฐธรรมนูญ แถลงถึงการอภิปรายของสปช.ที่มีข้อห่วงใยเรื่องระบบการเลือกตั้ง ส.ส.สัดส่วนผสม ที่จะทำให้ได้รัฐบาลผสมที่อ่อนแอว่า เป็นข้อสรุปที่ไม่เป็นธรรม ระบบดังกล่าวถูกนำมาใช้ใน 9 ประเทศ ถือเป็นระบบดีที่สุดในโลก สะท้อนความต้องการที่แท้จริงของประชาชนที่นำเอาความต้องการและความนิยมของประชาชนมาผสมกัน เมื่อเทียบจากจำนวน ส.ส.พรรคไทยรักไทย พรรคเพื่อไทย ในอดีต ถ้านำระบบนี้มาใช้คำนวณจะมีจำนวน ส.ส.ลดลงไม่มากนัก ยังคงเป็นพรรคการเมืองใหญ่อยู่ และยังเป็นพรรคแกนนำในรัฐบาลผสม ยืนยันว่า ไม่ได้ทำให้เกิดรัฐบาลผสมที่อ่อนแอ แต่เป็นการเปิดโอกาสให้พรรคเล็กได้เสียงเพิ่มขึ้น ขณะที่พรรคขนาดกลางน่าจะได้ประมาณเดิม และไม่คิดว่าจะทำให้เกิดการต่อรองโควตาของพรรคการเมืองแบบในอดีต,พล.อ.เลิศรัตน์กล่าวว่า ส่วนการให้มีกลุ่มการเมือง เพื่อเปิดโอกาสให้กลุ่มบุคคลที่สนใจการเมืองสามารถรวมกลุ่มลงสมัครเลือกตั้งได้ง่ายขึ้น ไม่ต้องอาศัยร่มชายคาพรรคการเมืองที่มีทั้งระบบอาวุโสและวัฒนธรรมของพรรคใหญ่ จะไม่ทำให้เกิดกลุ่มการเมืองมากมาย เพราะยังมีข้อกำหนดว่า ต้องมีการประชุม และแสดงบัญชีรายรับ รายจ่าย แต่ไม่ใช่ลักษณะของสมาคม ส่วนกรณี สปช.บางรายระบุว่า รูปแบบร่างรัฐธรรมนูญฉบับนี้ จะทำให้เกิดการรัฐประหารอีกนั้น เป็นข้อสรุปที่ง่ายเกินไป ไม่ใช้เหตุผลในการอภิปราย การยึดอำนาจเมื่อวันที่ 22 พ.ค.57 ไม่ใช่เพียงเพราะเรื่องการขอแก้ไขรัฐธรรมนูญเรื่องที่มา ส.ว.เพียงเหตุเดียว มีเหตุอื่นๆที่เกี่ยวข้องหลายเรื่อง รวมถึงเรื่อง พ.ร.บ.นิรโทษกรรม ดังนั้น จึงไม่น่าสรุปได้ว่า กมธ.ยกร่างฯออกแบบวุฒิสภาให้เป็นสภาพหุนิยม หากใครคิดว่า โครงสร้างไม่เหมาะสมก็ขอแก้ไขรัฐธรรมนูญได้ โดยอาศัยเสียง 2 ใน 3 ของรัฐสภา และทำประชามติ ทั้งนี้มาตรา 303 ระบุว่า เมื่อครบ 5 ปีที่ใช้รัฐธรรมนูญ ให้มีคณะกรรมการชุดหนึ่งที่มาจากผู้แทนองค์กรต่างๆมาพิจารณาว่าบทบัญญัติ ใดสมควรแก้ไข เพื่อเสนอต่อ ครม.และรัฐสภาต่อไป สิ่งที่เขียนในรัฐธรรมนูญไม่ใช่ศิลาจารึกที่อยู่ยงคงกระพัน สามารถเปลี่ยนแปลงได้เมื่อถึงเวลาที่เห็นว่าไม่ทันสมัยหรือออกแบบไว้ไม่เป็นอย่างที่คิด,เมื่อถามว่าหลักการที่เสนอมาเหล่านี้ จะไม่เปลี่ยนแปลงแล้วใช่หรือไม่ พล.อ.เลิศรัตน์ตอบว่า หลักการสำคัญเช่น ระบบการเลือกตั้ง ส.ส. ได้กลั่นกรองมา 5-6 เดือน ศึกษาอย่างถ่องแท้ ตรวจสอบอย่างรอบคอบ ดูแล้วเป็นระบบที่ก่อให้เกิดประโยชน์ ที่ผ่านมาการเลือกตั้งปี 48 และปี 54 ที่แกนนำพรรคร่วมรัฐบาลได้รับคะแนนสูงเกินกว่ากึ่งหนึ่ง สุดท้ายก็นำไปสู่การประท้วง และยึดอำนาจทั้งสองครั้ง ดังนั้น หากทำให้มีคะแนนลดลงบ้าง แต่ยังเป็นเสียงข้างมากอยู่ จึงไม่ทำให้ระบบรัฐบาลผสมอ่อนแอ ซึ่งระบบการเลือกตั้งแบบสัดส่วนผสม จึงเป็นระบบที่ต้องคงไว้ในร่างรัฐธรรมนูญฉบับนี้ รวมถึงรูปแบบ ส.ว.ที่มาจาก 3 ทางคือ การเลือกกันเอง การสรรหาโดยคณะกรรมการ และการเลือกตั้งจากประชาชน แต่ในส่วนรายละเอียดเช่น เรื่องจำนวนอดีตข้าราชการพลเรือน ทหารสามารถปรับเปลี่ยนได้ รวมทั้งคณะกรรมการกลั่นกรอง ผู้สมัคร ส.ว. 77 จังหวัด หากสมาชิก สปช. แปรญัตติมาจำนวนมากขอให้ตัดออก ก็พร้อมแก้ไข,พล.อ.เลิศรัตน์กล่าวว่า ส่วนประเด็นที่เปิดให้มีนายกฯคนนอกได้นั้น ยังไม่ทราบว่าจะเปลี่ยนแปลงหรือไม่ เพราะเป็นหลักการใหญ่และเกี่ยวข้องกับหลายสิบมาตรา ถ้าเปลี่ยนตรงนั้นแล้วจะแก้มาก อย่างไรก็ตาม ในมาตรา 173 ที่ระบุว่า หากพ้นกำหนด 30 วัน นับจากวันเรียกประชุมสภาผู้แทนราษฎรครั้งแรกแล้ว ยังไม่มีบุคคลใดได้รับคะแนนเสียงเกินกึ่งหนึ่งของจำนวนสภาผู้แทนราษฎรทั้งหมด ให้นำรายชื่อผู้ได้รับคะแนนสูงสุดทูลเกล้าฯ ขึ้นเป็นนายกรัฐมนตรี ซึ่ง สปช.เป็นห่วงว่า เป็นการเปิดช่องให้คนนอกสามารถเป็นนายกรัฐมนตรีได้ โดยไม่ต้องได้คะแนนเสียงถึง 2 ใน 3 ของสภาผู้แทนราษฎรนั้น จะมีการแก้ไขมาตราดังกล่าวว่า ผู้ได้คะแนนสูงสุดที่จะเป็นนายกฯได้ ต้องเป็น ส.ส.เท่านั้น ไม่เกี่ยวกับกรณีนายกฯคนนอก,ที่กระทรวงกลาโหม พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงกระบวนการร่างรัฐธรรมนูญว่า ต้องรอดูสภาปฏิรูปแห่งชาติ (สปช.) ก่อน เพราะยังมีอีกหลายขั้นตอน มิหนำซ้ำยังมีการแก้ไขอีกหลายมาตรา คิดว่าคนไทยอยากได้รัฐธรรมนูญที่ดีและประชาชนพอใจ ส่วนที่ สปช.บางคนพูดว่า หากร่างรัฐธรรมนูญไม่เป็นที่ยอมรับ อาจเกิดการปฏิวัติได้อีกนั้น ตนและ พล.อ.ประยุทธ์ จันทร์โอชา นายกรัฐมนตรีและหัวหน้า คสช.ต้องการให้มีรัฐธรรมนูญที่ป้องกันไม่ให้เกิดการรัฐประหารอีก สามารถแก้ไขปัญหากระบวนการกฎหมายเองได้ และแนวทางปฏิรูปต้องมีความต่อเนื่อง เมื่อถามว่า ถ้าร่างรัฐธรรมนูญไม่ผ่าน สปช. ต้องเริ่มต้นกันใหม่หมด พล.อ.ประวิตรตอบว่า รัฐธรรมนูญชั่วคราวปี 57 เขียนไว้ชัดเจนว่า ถ้ารัฐธรรมนูญไม่ผ่าน สปช. ก็ต้องยกเลิกกันหมด แล้วเริ่มต้นใหม่ ส่วนแนวโน้มจะเป็นอย่างไรไม่สามารถคาดการณ์ได้ ต้องเข้าใจว่า คสช.และรัฐบาลไม่ได้เข้าไปเกี่ยวข้องแต่อย่างใด กระบวนการทั้งหมดเป็นหน้าที่ของ สปช. 250 คน ที่ต่างมีความรู้ความสามารถทั้งนั้น,เมื่อถามว่า เป็นห่วงการร่างรัฐธรรมนูญหรือไม่ พล.อ.ประวิตรตอบว่า ตอนนี้ยังไม่ห่วงอะไร เพราะอยู่ในขั้นตอนที่ต้องพัฒนา การจะแก้ไขเพิ่มเติมอะไร ยังต้องผ่านอีกหลายขั้นตอนกว่าจะส่งมาให้ คสช. และ ครม.ดูเนื้อหาก่อนส่งกลับไป ขอย้ำว่า คสช.และ ครม.ไม่มีสิทธิแก้เนื้อหาของร่างรัฐธรรมนูญฉบับนี้ เป็นสิทธิของ กมธ.ยกร่างฯและ สปช. ผู้สื่อข่าวถามว่า หากประชาชนเรียกร้องให้ทำประชามติ คสช.จะทำอย่างไร พล.อ.ประวิตร ตอบว่า ประชาชนมีสิทธิก็เอาเลยได้ ผมไม่ขัดข้อง อย่ามาบอกว่าต้องเป็นอย่างนู้นอย่างนี้ไม่ได้ เมื่อเราฟังความเห็นส่วนใหญ่ เมื่อถามย้ำว่า การรับฟังความคิดเห็นของเสียงส่วนใหญ่ภายใต้มาตรา 44 จะมีความชอบธรรมต่อการทำประชามติหรือไม่ พล.อ.ประวิตรตอบว่า มาตรา 44 ไปเกี่ยวข้องอะไรกับการรับฟังความคิดเห็น มาตรา 44 เกี่ยวข้องกับคนทำผิดกฎหมายที่ทำให้เกิดความขัดแย้งเท่านั้น,วันเดียวกัน นายภูมิธรรม เวชยชัย รักษาการเลขาธิการพรรคเพื่อไทย โพสต์ข้อความผ่านทวิตเตอร์ส่วนตัวว่า เพื่อไทยชัดเจน เรายึดมั่นในประชาธิปไตย ไม่เห็นด้วยกับกฎหมาย และหลักการที่ไม่เป็นประชาธิปไตย คำสั่งตามมาตรา 44 ของรัฐธรรมนูญชั่วคราวนั้น อันตรายเพราะเป็นการใช้อำนาจที่ผิดหลักการตรวจสอบและถ่วงดุล กรณีที่มีการวิจารณ์ว่า พรรคเพื่อไทยมีท่าทีสนับสนุนให้ใช้คำสั่งตามมาตรา 44 ไปผลักดันโครงการพัฒนาในภาคใต้ เป็นการสื่อสารที่คลาดเคลื่อน ขอยืนยันว่าไม่ใช่ท่าทีของพรรค เรายังยืนยันที่จะแสวงหาความเป็นประชาธิปไตยให้กลับคืนสู่สังคมไทยโดยเร็ว การช่วยกันหาทางออกให้ประเทศยังเป็นภารกิจสำคัญที่คนไทยทุกคนต้องช่วยกัน ส่วนข้อผิดพลาดใดๆที่เกิดขึ้น เป็นเรื่องที่เราน้อมรับทุกคำวิจารณ์ และพร้อมนำไปปรับปรุงให้พรรคสามารถร่วมสร้างประชาธิปไตยไทยให้มั่นคงในไทยต่อไป,ขณะที่นายจตุพร พรหมพันธุ์ ประธาน นปช. โพสต์ข้อความผ่านเฟซบุ๊กส่วนตัวว่า ถ้าประชาชนเห็นด้วย หลงใหลได้ปลื้มกับการเป็นพลเมืองตามที่นายบวรศักดิ์ อุวรรณโณ ประธานกรรมาธิการยกร่างรัฐธรรมนูญประกาศ แล้วไปใช้สิทธิลงประชามติสนับสนุนเสียงข้างมาก นายจตุพรจะเงียบปาก ไม่วิพากษ์วิจารณ์ เพราะประชาชนตัดสินใจ แต่กติกาที่กำลังเขียนแบบนี้ เสถียรภาพทางการเมืองก็ไม่มี เสถียรภาพทางเศรษฐกิจก็ไม่มี แล้วใครยืนยันว่า สังคมนี้จะไม่แตกแยกบ้าง แต่สาระสำคัญที่สุดคือ ปลายทางที่นายดิเรก ถึงฝั่ง สปช.ได้พยากรณ์เอาไว้ว่า สุดท้ายจะมีรัฐประหารเหมือนเดิมนั้น เป็นความเห็นที่ตรงกัน ดังนั้น ขอตั้งฉายาให้กับรัฐธรรมนูญฉบับนี้ว่า 3 ล. ลับ ลวง โลก,ผู้สื่อข่าวรายงานว่า คสช.ได้มีหนังสือด่วนถึงแกนนำและสมาชิกพรรคเพื่อไทยหลายคนที่ออกมาให้สัมภาษณ์ในช่วงนี้ เพื่อเชิญให้ไปปรับทัศนคติที่สโมสรกองทัพบก ถนนวิภาวดีรังสิต ในวันที่ 23 เม.ย. จำนวน 5 คนได้แก่ นายพงศ์เทพ เทพกาญจนา อดีตรองนายกฯ นายจาตุรนต์ ฉายแสง อดีต รมว.ศึกษาธิการ นายวรวัจน์ เอื้ออภิญญกุล อดีต รมว.ศึกษาธิการ นายภูมิธรรม เวชชยชัย รักษาการเลขาธิการพรรคเพื่อไทย นายอนุสรณ์ เอี่ยมสะอาด รักษาการรองโฆษกพรรคเพื่อไทย โดยหนังสือดังกล่าวออกโดย พล.อ.พิสิทธิ์ สิทธิสาร ผอ.ศูนย์ปรองดองสมานฉันท์เพื่อการปฏิรูป (ศปป.) ระบุให้บุคคลที่มีหนังสือไปถึงมาร่วมประชุมแสดงความคิดเห็น เพื่อประโยชน์ในการสร้างความปรองดองสมานฉันท์ให้คนในชาติ โดยมี พล.อ.ฉัตรเฉลิม เฉลิมสุข เลขาธิการกองอำนวยการรักษาความมั่นคงภายในราชอาณาจักร และรองเลขาธิการ คสช. เข้าร่วมรับฟังความคิดเห็นด้วย,ด้านความเคลื่อนไหวของ พล.อ.ประยุทธ์ จันทร์โอชา นายกรัฐมนตรี และหัวหน้า คสช. ที่อยู่ระหว่างการเดินทางไปประชุมสุดยอดเอเชีย-แอฟริกา ที่กรุงจาการ์ตา ประเทศอินโดนีเซีย เมื่อเวลา 14.45 น. วันที่ 21 เม.ย. พล.อ.ประยุทธ์ได้เข้าร่วมพิธีเปิดการประชุมสุดยอดเอเชีย-แอฟริกา ที่ Balai Sidang Jakarta Convention Center (JCC) กรุงจาการ์ตา โดยถ่ายรูปร่วมกับบรรดาผู้นำที่เข้าร่วมการประชุม จากนั้น พล.อ.ประยุทธ์ได้ขึ้นกล่าวถ้อยแถลงในที่ประชุมว่า ปัจจุบันมูลค่าการค้ากับเอเชียมีสัดส่วนร้อยละ 26 ของมูลค่าการค้าทั้งหมดของแอฟริกา มีสายการบินหลัก 8 สายการบินเชื่อมโยงกว่า 28 เมืองของเอเชียและแอฟริกา โดยไทยสามารถเป็นสะพานเชื่อมโยงระหว่างเอเชียกับแอฟริกา รวมทั้งประเทศในภูมิภาคต่างๆด้วย นอกจากนี้ ไทยพร้อมขยายความร่วมมือทางการค้าการลงทุนกับแอฟริกา พร้อมกับการก้าวสู่ประชาคมอาเซียน และขอน้อมนำปรัชญาเศรษฐกิจพอเพียง เป็นเครื่องนำทางไปสู่จุดมุ่งหมายแห่งการพัฒนาอย่างยั่งยืน เนื่องจากความมั่นคงมั่งคั่งของภูมิภาคเอเชียและแอฟริกาจะเป็นประโยชน์สำหรับประเทศไทยและภูมิภาค ดังนั้นรัฐบาลไทยมุ่งมั่นที่จะเป็นหุ้นส่วนความสำเร็จของแอฟริกาโดยมีนโยบายข้อริเริ่มไทย-แอฟริกา เพื่อแสดงความมุ่งมั่นในการเสริมสร้างความสัมพันธ์ในทุกมิติ,เช้าวันเดียวกัน ที่สวนโมกข์ กรุงเทพฯ นายอภิสิทธิ์ เวชชาชีวะ หัวหน้าพรรคประชาธิปัตย์ พร้อมด้วยอดีต ส.ส.พรรคประชาธิปัตย์ และแกนนำ กปปส.ร่วมกันใส่บาตรพระสุเทพ ปภากโร ที่ได้นำพระภิกษุ 58 รูป ที่อุปสมบทถวายแด่องค์พระบาทสมเด็จพระเจ้าอยู่หัว จากวัดธารน้ำไหล สวนโมกขพลาราม อ.ไชยา จ.สุราษฎร์ธานี ไปสักการะพระศพสมเด็จพระญาณสังวร สมเด็จพระสังฆราช สกลมหาสังฆปริณายก ที่วัดบวรนิเวศวิหาร และลงนามถวายพระพรพระบาทสมเด็จพระเจ้าอยู่หัว ที่ศาลา 100 ปี โรงพยาบาลศิริราช
กมธ.ยกร่างรัฐธรรมนูญออกโรงโต้ สปช. แจงยิบปมข้อห่วงใยร่างรัฐธรรมนูญ เสียงแข็งไม่แก้ไขระบบเลือกตั้งแบบสัดส่วนผสม ฟุ้งเป็นระบบดีที่สุดในโลก ยันไม่ทำให้รัฐบาลอ่อนแอ แบะท่าตัดทิ้งคณะกรรมการกลั่นกรองเฟ้นผู้สมัคร ส.ว. 
ข่าวหน้า1,ร่าง รธน.,ร่างรัฐธรรมนูญ,สภาปฏิรูปแห่งชาติ,สปช.,กมธ.ยกร่าง,รัฐธรรมนูญ,อภิปราย,สาระสำคัญ,อลงกรณ์ พลบุตร,สมบัติ ธำรงธัญวงศ์,บวรศักดิ์ อุวรรณโณ,วีระ สมความคิด,เลิศรัตน์ รัตนวานิช,มาตรา 173,ประวิตร วงษ์สุวรรณ,ข่าว,ไทยรัฐออนไลน์,ข่าวการเมือง